વિવિધ રમતો અને કલાસંસ્કૃતિના ધામ ગણાતા એવા સિડની શહેરમાં ‘આઇએસએસએફ જુનિયર વર્લ્ડ કપ શૂટિંગ ચેમ્પિયનશિપ યોજાઈ હતી, જેમાં વિશ્વના નામાંકિત ખેલાડીઓએ ભાગ લીધો હતો. ભારતમાંથી અમદાવાદની ઇલાવેનિલે પણ મહિલા વિભાગની 10 મીટર એર રાઇફલ શૂટિંગ ચેમ્પિયનશિપમાં ભાગ લીધો હતો. અનેક મુશ્કેલીઓ અને થકાવટ પછી કુઆલા લમ્પુરથી ઇલાવેનિલ સિડની પહોંચી હતી. વિઝા પ્રોબ્લેમ થતાં કુઆલા લમ્પુર એરપોર્ટ પર સોળેક કલાક બેસી રહેવું પડ્યું હતું અને ત્યાર પછી આઠ-દસ કલાકની મુસાફરી કરીને સિડની પહોંચી ત્યારે વર્લ્ડ કપની ચેમ્પિયનશિપ શરૂ થઈ ગઈ હતી. બે દિવસ મોડી પહોંચી! ટ્રેનિંગ પિરિયડ જતો રહ્યો હતો! બાકી હતું તો ની-ઘૂંટણનો દુઃખાવો શરૂ થયો! આમ શારીરિક અને માનસિક યાતનાઓ વચ્ચે પણ ઇલાવેનિલ ઇવેન્ટ રમી. ત્રિરંગાને યાદ કરતાં ઇલાવેનિલે ફાઇનલમાં શ્રેષ્ઠ જ નહિ, પણ સર્વશ્રેષ્ઠ પ્રદર્શન કરતાં વિશ્વવિક્રમી સ્કોર પણ નોંધાવ્યો. ‘મન મેં હો વિશ્વાસ… હમ કામયાબ હોંગે હી’